Die Greyson-probleem: Este Erasmus
Boek 3 | Geskryf deur Anna Emm |
As jongste lid van die suksesvolle Greyson-familie, is daar min wat in Charlie se pad staan. Hy is ryk, aantreklik, en boonop slimmer as die meeste mense. Met sy fyn waarnemingsvermoë, sy skerp humorsin en sy voorliefde vir practical jokes, is hy 'n gedugte teenstander in enige woordewisseling. Maar dit was vóór sy ma haar voet neergesit het en hom gedwing het om Este Erasmus as sy prokureur aan te stel. Mál Este Erasmus. Die bure se dogter wat jare lank soos 'n stertjie agter hom aangeloop het. Die spreekwoordelike doring in sy vlees...
Dit het Este Erasmus amper ses jaar geneem om oor Charlie Greyson te kom – ses jaar en duisende rande aan sielkundiges. Sy het uiteindelik haar lewe agtermekaar. Sy is op 'n goeie plek. Sy is verloof. So, toe sy 'n werksaanbod in die Kaap kry op voorwaarde dat sy Charlie se dagvaarding hanteer, wil álles in haar dit weier. Maar ten spyte van al hierdie dinge, het Este ook 'n plan – een waarvan niemand nog weet nie. En al gee die gedagte aan teruggaan Kaap toe haar koue rillings, weet sy Charlie Greyson is die laaste legkaartstukkie in hierdie plan...